લક્ષ્મીકાંતના જવાથી ફિલ્મ સંગીતમાં એક મોટો શૂન્યાવકાશ સર્જાયો છે જે જલદી પૂરાશે નહીં. મેંડોલીનવાદક લક્ષ્મીકાંત અને વાયલિનવાદક પ્યારેલાલની જોડી છેક ૧૯૫૨થી બની ગઈ હતી. શરૂમાં બન્ને સાજિંદા હતા. ૧૯૫૭થી બન્ને ટોચના સંગીતકારના સહાયક સંગીત નિર્દેશક બની ગયા. કલ્યાણજી-આણંદજી મુખ્ય સહાયક તરીકે કામ કરતા રહ્યા. ‘કલ્પતરુ’ના નામે પારિવારિક ફિલ્મો બનાવતા ફિલ્મસર્જક કે. કે. પરવેઝે આ જોડીને ફિલ્મો અપાવવા માંડી. પહેલી ફિલ્મ હતી ‘છૈલાબાબુ’ અને રેકૉર્ડ કરેલું પહેલું ગીત હતું ‘તેરે પ્યારને મુઝે ગમ દિયા…’ જે મહંમદ રફીએ ગાયું હતું. લક્ષ્મી-પ્યારેના ચાહકો આ ગીતને તેમની શ્રેષ્ઠ કૃતિ માને છે. અલબત્ત, આ ફિલ્મ કદી રજૂ ન થઈ. બીજી ત્રણેક ફિલ્મનું એવું જ થયું. રજૂ થયેલી પહેલી ફિલ્મ ‘પારસમણિ’ના સંગીતે ચારેકોર તહેલકો મચાવી દીધો. પછી આવી ‘આયા તૂફાન’, ‘લૂટેરા’, ‘મિસ્ટર એક્સ ઈન બોમ્બે’, ‘સૌ સાલ બાદ’.